ชู 3 หุ้นเหล็กบวก! INOX นำทีมวิ่ง 7% โบรกมองผลประกอบการ Q2 เด่น รับผลกำไรจากสต็อก
ชู 3 หุ้นเหล็กบวกแรง! INOX นำทีมวิ่ง 7% “โบรก” มองนักลงทุนแรงเก็งกำไรทิศทางผลประกอบการไตรมาส 2/64 ออกมาดีจากผลกำไรจากสต็อก และคาดว่าจะเติบโตต่อเนื่องไปในช่วงครึ่งปีหลัง
15 ก.ค. 2564

ผู้สื่อข่าวรายงานว่า วันนี้ (15 ก.ค. 64) ในช่วงภาคเช้ามีหุ้นกลุ่มเหล็กทยอยปรับตัวขึ้น ส่งผลให้ดัชนีหมวดธุรกิจเหล็กปรับตัวขึ้น 2.34% หรือปรับขึ้น 47.66 จุด โดยราคาหุ้นกลุ่มเหล็กปรับตัวนำทีมโดย บริษัท โพสโค-ไทยน๊อคซ์ จำกัด (มหาชน) หรือ INOX ราคาหุ้น ณ เวลา 13.30 น. อยู่ที่ระดับ 1.32 บาท เพิ่มขึ้น 0.08 บาท หรือ 6.45% โดยทำจุดสูงสุดที่ 1.39 บาท และทำจุดต่ำสุดที่ 1.29 บาท ด้วยมูลค่าการซื้อขาย 365.49 ล้านบาท
ตามด้วย บริษัท ทาทา สตีล (ประเทศไทย) จำกัด (มหาชน) หรือ TSTH ราคาหุ้น ณ เวลา 12.30 น. อยู่ที่ระดับ 1.76 บาท เพิ่มขึ้น 0.06 บาท หรือ 3.53% โดยทำจุดสูงสุดที่ 1.79 บาท และทำจุดต่ำสุดที่ 1.72 บาท ด้วยมูลค่าการซื้อขาย 260.10ล้านบาท
รวมทั้ง บริษัท สามชัย สตีล อินดัสทรี จำกัด (มหาชน)หรือ SAM ราคาหุ้น ณ เวลา 12.30 น. อยู่ที่ระดับ 1.28 บาท เพิ่มขึ้น 0.07 บาท หรือ 5.79% โดยทำจุดสูงสุดที่ 1.31 บาท และทำจุดต่ำสุดที่ 1.23 บาท ด้วยมูลค่าการซื้อขาย 13.16 ล้านบาท
สำหรับราคาหุ้นกลุ่มเหล็กปรับตัวขึ้นสะท้อน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บริษัทหลักทรัพย์ กรุงไทย ซีมิโก้ จำกัดเปิดเผยว่า ราคาหุ้นกลุ่มเหล็กปรับตัวขึ้นในช่วงนี้จากแรงเก็งกำไรทิศทางผลประกอบการในช่วงไตรมาส 2/2564 ที่เตรียมจะประกาศออกมาในสัปดาห์หน้า คาดว่าจะเติบโตอย่างต่อเนื่องจากไตรมาส 1/2564 และคาดว่าจะเติบโตต่อเนื่องไปในช่วงครึ่งปีหลัง แม้ว่าการเติบโตอาจจะไม่มากเท่ากับช่วงครึ่งปีแรก
“ช่วงที่ผ่านมาการเข้ามาลงทุนส่วนใหญ่ก็จะเป็นการเก็งกำไรผลประกอบการที่ออกมาดีจากผลกำไรจากสต็อก แต่อย่างไรก็ตามไตรมาสต่อๆไปก็จะเติบโตแต่การเติบโตจะไม่มากเท่าไตรมาส 1/64 ที่ผ่านมา โดยแนะนำให้เก็งกำไรตามทิศทางผลประกอบการมากกว่า”นายถนอมศักดิ์ กล่าว